TRCผงาดขึ้นSET
หุ้นเตะตาตปท.หาเงินลุยธุรกิจคล่องเพิ่มเป้ารายได้กำไรปีนี้โต10%
24 เม.ย. 2556

หุ้นเตะตาตปท.หาเงินลุยธุรกิจคล่องเพิ่มเป้ารายได้กำไรปีนี้โต10%
ทีอาร์ซี หวังผลย้ายบริษัทขึ้นตลาดหุ้นใหญ่ เสริมแกร่ง ขอสินเชื่อทำธุรกิจง่าย หุ้นเป็นที่สนใจของกองทุน
นายสมัย ลี้สกุล ประธานเจ้าหน้าที่บริหาร บริษัท ทีอาร์ซี คอนสตรัคชั่น (TRC) เปิดเผยว่า บริษัทได้ย้ายเข้ามาจดทะเบียนในตลาดหลักทรัพย์แห่งประเทศไทย (SET) แล้ว คาดหวังว่าจะทำให้หุ้นเป็นที่สนใจของนักลงทุนสถาบันทั้งในประเทศและต่างประเทศมากขึ้น เพราะที่ผ่านมานักลงทุนต่างชาติมีความสนใจเข้ามาลงทุน แต่สภาพคล่องไม่เพียงพอ หรือบางกองทุนติดเงื่อนไขตรงที่ห้ามลงหุ้นที่อยู่ในตลาดหลักทรัพย์เอ็มเอไอ (mai) ซึ่งปัจจุบัน TRC มีสถาบันถือหุ้นกว่า 10%
นอกจากนั้น การจดทะเบียนใน SET ยังช่วยให้ระดมทุนเพื่อขยายการลงทุนได้สะดวกขึ้น เพราะบริษัทอาจใช้กระแสเงินสดจากบริษัทน้อยลง ขณะที่คาดว่าจะได้รับการอนุมัติจากธนาคารพาณิชย์ในการจัดโครงสร้างเงินกู้เพื่อไปลงทุนโครงการ (โปรเจกต์ไฟแนนซ์) ได้มากขึ้น รวมทั้งการระดมทุนทางการเงินในรูปแบบอื่นๆ
“บริษัทจะสามารถรับงานขนาดใหญ่โครงการ 1,000 ล้านบาทขึ้นไปได้มากขึ้น จากเดิมมากกว่า 100 ล้านบาท และคาดว่าจะทำให้บริษัทมีรายได้เฉลี่ยต่อปีได้มากกว่า 5,000 ล้านบาท” นายสมัย กล่าว
ก่อนหน้านี้ แม้บริษัทจะเป็นบริษัทขนาดใหญ่ในที่เล็กอย่างตลาดหลักทรัพย์เอ็มเอไอ พอย้ายมาอยู่ที่ SET บริษัทก็ต้องปฏิบัติตัวให้เหมาะสมที่จะก้าวกระโดดไปสู่การเป็นผู้รับเหมางานขนาดใหญ่ที่ยังคงเน้นงานรับเหมาเฉพาะด้าน งานที่มีอัตรากำไรขั้นต้นที่ดี งานต่างประเทศ หรือการหาพันธมิตรที่จะเข้าไปลงทุนธุรกิจพลังงานทดแทนทั้งไบโอดีเซล โรงไฟฟ้า ในประเทศเพื่อนบ้านอย่างกัมพูชาหรือพม่า ซึ่งเบื้องต้นคาดหวังว่าอัตราผลตอบแทนจากส่วนผู้ถือหุ้น (ROE) ไม่ต่ำกว่า 20% และจะได้ข้อสรุปแผนลงทุนในปีนี้
ปีนี้บริษัทได้เพิ่มเป้ารายได้และกำไรสุทธิ จะเติบโตไม่ต่ำกว่า 10% จากเดิม 5-10% จากปีก่อนที่มีรายได้ 4,344 ล้านบาท และกำไรสุทธิ 240 ล้านบาท เนื่องจากบริษัทยังมีงานที่รอรับรู้รายได้ (แบ็กล็อก) กว่า 3,000 ล้านบาท คาดว่าจะรับรู้รายได้ปีนี้ประมาณ 2,000 ล้านบาท และตั้งเป้าจะประมูลงานประมาณ 3-4 หมื่นล้านบาท คาดว่าจะได้งานทั้งหมด 40-50%